În doar trei luni de zile, numărul de bancomate puse de bănci la dispoziţia clienţilor a scăzut cu peste 500 de unităţi. Însă, contrar a ceea ce s-ar crede, românii extrag mai mulţi bani din bancomate, nu mai puţini.

Foto: Gulliver/GettyImages

În decembrie 2016, în România existau 10.341 de ATM-uri cu funcţie de retragere de numerar, potrivit datelor statistice ale Băncii Naţionale a României. În luna septembrie, statistica BNR arăta că în România existau 10.874 de ATM-uri de la care se putea retrage numerar, deci cu 533 mai multe, scrie economica.net.

Împuţinarea numărului de ATM-uri poate fi pusă pe seama închiderilor de sucursale bancare, a reducerii costurilor cu manipularea de numerar şi a întreţinerii maşinilor, şi a creşterii utilizării mediului online, băncile încurajând clienţii în acest sens.

Însă românii folosesc în aceeaşi măsură bancomatele pentru retragerile de numerar. Statisticile BNR arată că, în ultimele trei luni ale anului, au fost efectuate 61 de milioane de tranzacţii, acelaşi număr ca în fiecare dintre cele două trimestre anterioare.

Mai mult, creşte valoarea sumelor de bani extrase din bancomate, în ciuda fapului că bancomatele s-au împuţinat. În al treilea trimestru al anului trecut, valoarea extragerilor din ATM-uri a fost de 38,9 miliarde de lei, în timp ce în utimul trimestru, cel în care numărul de ATM-uri a scăzut cu peste 500 de unităţi, valoarea extragerilor s-a ridicat la 39,3 miliarde de euro.